Nõukogu direktiiv 2001/4/EÜ,

19. jaanuar 2001,

millega muudetakse ühist käibemaksusüsteemi käsitlevat kuuendat direktiivi 77/388/EMÜ seoses ühtse määra miinimumtaseme kohaldamisajaga

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 93,

võttes arvesse komisjoni ettepanekut,

võttes arvesse Euroopa Parlamendi arvamust, [1]

võttes arvesse majandus- ja sotsiaalkomitee arvamust [2]

ning arvestades järgmist:

(1) 17. mail 1977 vastuvõetud kuuenda nõukogu direktiivi 77/388/EMÜ (kumuleeruvate käibemaksudega seotud liikmesriikide õigusnormide ühtlustamise kohta — ühine käibemaksusüsteem: ühtne maksubaas), [3] edaspidi "kuues käibemaksudirektiiv", artikli 12 lõike 3 punktis a sätestatakse, et nõukogu otsustab ühtse määra suuruse, mida kohaldatakse pärast 31. detsembrit 2000.

(2) Kuigi praegu eri liikmesriikides kehtiv ühtne käibemaksumäär koos üleminekukorra mehhanismiga on taganud selle korra rahuldava toimimise, on siiski oluline vähemalt ajal, mil rakendatakse komisjoni 7. juuni 2000. aasta teatises sätestatud uut tegevuskava ühenduse kehtivate käibemaksualaste õigusnormide lihtsustamiseks ja ajakohastamiseks, vältida olukorda, kus üha suurenevad erinevused liikmesriikides kohaldatavate ühtsete käibemaksumäärade vahel põhjustavad ühenduses struktuurilisi mittevastavusi ja teatavates tegevusvaldkondades konkurentsimoonutusi.

(3) Seetõttu on asjakohane säilitada praegu kehtiv 15 % suurune ühtne alammäär veel nii kaua, kui on vaja lihtsustamist ja ajakohastamist käsitleva tegevuskava rakendamiseks,

ON VASTU VÕTNUD KÄESOLEVA DIREKTIIVI:

Artikkel 1

"3. a) Iga liikmesriik kehtestab ühtse käibemaksumäära protsendina maksustatavast summast, kusjuures maksumäär on kauba tarnimise ja teenuse osutamise puhul sama. 1. jaanuarist 2001 31. detsembrini 2005 ei või see määr olla väiksem kui 15 %.

Komisjoni ettepaneku põhjal ning pärast Euroopa Parlamendi ja majandus- ja sotsiaalkomiteega konsulteerimist otsustab nõukogu ühehäälselt ühtse määra, mida kohaldatakse pärast 31. detsembrit 2005."

Artikkel 2

1. Liikmesriigid jõustavad käesoleva direktiivi täitmiseks vajalikud õigus- ja haldusnormid enne 1. jaanuari 2001. Liikmesriigid teatavad neist viivitamata komisjonile.

Kui liikmesriigid need normid vastu võtavad, lisavad nad nendesse või nende ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud siseriiklike õigusnormide teksti.

Artikkel 3

Käesolev direktiiv jõustub kolmandal päeval pärast selle avaldamist Euroopa Ühenduste Teatajas.

Seda kohaldatakse alates 1. jaanuarist 2001.

Artikkel 4

Käesolev direktiiv on adresseeritud liikmesriikidele.

Brüssel, 19. jaanuar 2001

Nõukogu nimel

eesistuja

B. Ringholm

[1] Arvamus on esitatud 14. detsembril 2000 (Euroopa Ühenduste Teatajas seni avaldamata).

[2] Arvamus on esitatud 29. novembril 2000 (Euroopa Ühenduste Teatajas seni avaldamata).

[3] EÜT L 145, 13.6.1977, lk 1. Direktiivi on viimati muudetud direktiiviga 2000/65/EÜ (EÜT L 269, 21.10.2000, lk 44).

--------------------------------------------------